ET Euroopa Liidu Teataja C 51/52

21. detsembril 2007 esitatud hagi — Du Pont de Nemours versus Euroopa Ühenduste Komisjon

(Kohtuasi T-467/07)

(2008/C 51/96)

Kohtumenetluse keel: inglise

Pooled

Hagejad: Du Pont de Nemours (Prantsusmaa) SAS (Puteaux, Prantsusmaa), Du Pont Portugal — Serviços, sociedade unipessoal, Ld. (Lissabon, Portugal), Du Pont Ibérica SL (Barcelona, Hispaania), E.I. du Pont de Nemours & Co (Wilmington, Ühendriigid), Du Pont de Menours Italiana SRL (Milano, Itaalia), Du Pont de Nemours (Holland) BV (Dordrecht, Madalmaad), Du Pont de Nemours (Saksamaa) GmbH (Bad Homburg v.d. Höhe, Saksamaa, DuPont Poland sp. z o. o. (Varssavi, Poola), DuPont Romaina SRL (Bukarest, Rumeenia), DuPont International Operations SARL (Le Grand Saconnex, Sveits), DuPont Solutions (Prantsusmaa) SAS (Puteaux, Prantsusmaa), Du Pont Agro Hellas AE (Halandri, Kreeka) (esindajad: D. Waelbroeck ja I. Antypas)

Kostja: Euroopa Ühenduste Komisjon

Hagejate nõuded

— Tühistada komisjoni 19. septembri 2007. aasta otsus metomüüli nõukogu direktiivi 91/414/EMÜ I lisasse kandmata jätmise ja kõnealust toimeainet sisaldavate taimekaitsevahendite lubade tühistamise kohta;

— mõista ühenduselt, keda käesoleval juhul esindab komisjon, välja hüvitis kahju eest, mida hagejad on vaidlustatud otsuse tõttu kandnud ja määrata kahjuhüvitise suuruseks käesoleva hetke hinnangul ligikaudu 52,5 miljonit eurot või hagejatele tekkinud või tekkivat kahju kajastav muu summa vastavalt hagejate poolt menetluse edasises käigus esitatule eriti tulevikus tekkiva kahju osas;

— teise võimalusena kohustada pooli mõistliku aja jooksul arvates kohtuotsuse tegemise päevast esitama Euroopa Kohtule pooltevahelise kokkuleppe tulemuseks oleva hüvitissumma suuruse või kohustada pooli kokkuleppe puudumise korral esitama Euroopa Kohtule sama aja möödudes oma nõue täpsustatud summaga;

— määrata, et tasumisele kuuluvalt summalt tuleb alates Euroopa Kohtu otsuse tegemise päevast kuni selle summa täieliku tasumiseni maksta intressi põhiliste refinantseerimistoimingute määra alusel, mille Euroopa Keskpank on vastavaks ajavahemikuks kehtestanud, tõstes seda kahe punkti võrra, või siis vastavalt Euroopa Kohtu poolt kindlaks määratud mis tahes muule sobivale määrale;

— mõista käesoleva menetluse kohtukulud välja kostjalt.

Väited ja peamised argumendid

Nõukogu direktiiv 91/414/EMÜ taimekaitsevahendite turuleviimise kohta (1) sätestab, et liikmesriigid lubavad taimekaitsevahendit kasutada ainult siis, kui selle toimeained on loetletud I lisas ja kui kõik seal esitatud nõuded on täidetud. Hagejad eesmärk on komisjoni 19. septembri 2007. aasta otsuse 2007/682/EÜ metomüüli nõukogu direktiivi 91/414/EMÜ I lisasse kandmata jätmise ja kõnealust toimeainet sisaldavate taimekaitsevahendite lubade tühistamise kohta (2) tühistamine. Lisaks sellele nõuavad hagejad vaidlustatud otsusega väidetavalt tekitatud kahju hüvitamist.

Tühistamisnõude toetuseks väidavad hagejad, et vaidlustatud otsus võeti vastu lähtudes metomüüli mittetäielikust ja ilmselgeltt ebaõigest riskihindamisest, mille puhul komisjon ei arvestanud teabega, mis oli kättesaadav alates septembrist 2005.

Hagejad väidavad, et komisjon kuritarvitas võimu ja rikkus direktiivi 91/414/EMÜ sätteid ning proportsionaalsuse, hea halduse, õiguskindluse, õiguspärase ootuse ja diskrimineerimise keelu põhimõtteid ning samuti hagejate õigust olla ärakuulatud ning põhjendamiskohustust.

(1) Nõukogu 15. juuli 1991. aasta direktiiv 91/414/EMÜ taimekaitsevahendite turuleviimise kohta (EÜT 1991 L 230, lk 1, ELT eriväljaanne 03/11, lk 332).

(2) ELT 2007 L 255, lk 40.